Opvolg: Tiener kry 9 jaar vir plaasmoord | George Herald
Opvolg: Tiener kry 9 jaar vir plaasmoord
Thursday, 21 March 2013, 07:00
GEORGE NUUS - Die tienermoordenaar van mev. Charlotte Froneman (64) van Geelhoutboom wat verlede jaar in haar plaashuis doodgesteek is, sal 'n minimale vonnis van nege jaar agter tralies uitdien.
Soos in byna alle gevalle waarby jeugdiges betrokke is, het die tienerseun, wat sedert die moord op 3 April in aanhouding is, se jeugdigheid 'n groot rol gespeel tydens vonnisoplegging, so ook die moontlikheid van rehabilitasie. 'n Aanbeveling deur 'n maatskaplike werker is ook deur streeklanddros Marius Fourie tydens die vonnis in oorwe-ging gebring.
Die seun het skuldig gepleit op aanklagte van moord, poging tot moord en drie van huisbraak. Hy is vier jaar tronkstraf opgelê vir die poging tot moord waarvan drie jaar opgeskort is en 18 maande vir die huisbrake. Die vonnisse sal samelopend uitgedien word in 'n plek van veiligheid, moontlik Huis Outeniqua.
Sodra die seun 21 jaar oud word, sal hy die res van sy nege jaar vonnis in 'n jeugtronk uitdien.
Mev. Froneman is in die bors gesteek nadat sy wakker geword het toe die tienerseun die kombuisvenster breek. Sy het in een van die slaapkamers saam met haar kleindogter (toe 12) geslaap. Die tienerseun het haar in die eetkamer verras en in die bors gesteek. Sy is op die toneel dood.
Haar man, Neil (67) het intussen ook wakker geskrik en ondersoek gaan instel. Die tienerseun het hom met die mes in die skouer en bors gesteek. Mnr. Froneman het twee skote afgevuur en die tienerseun in die bors geskiet waarna hy gevlug het. Hy is dieselfde dag in hegtenis geneem.
Die Fronemans was die bestuurders van die plaas, Dagbreek.
Die seun, wat gereeld met die gereg gebots het, is 'n dag voor die moord op mev. Froneman vrygelaat nadat hy by die huis langs die Fronemans s'n ingebreek het. Hy het voorheen tydens afsonderlike voorvalle by dieselfde huis op Dagbreek ingebreek en inwoners het hom as 'n gewoonte misdadiger beskou.
Me. Kirsten Deacon van die regshulpraad het vir die tienerseun verskyn.
* The teenager who murdered 64-year-old Mrs Charlotte Froneman from Geelhoutboom in April last year was sentenced to nine years imprisonment. The boy (16) also stabbed Froneman's husband Neil (67) after he broke into their home on the farm, Dagbreek. Like most cases involving youths, this teen murderer's youth and the possibility of rehabilitation played a big role when he was sentenced in the Regional Court in George.